Ondersteuning | © My Klaskamer - idees en gedagtes uit 'n juffrou se pen
Juffer	afrikaans	fynspier ontwikkeling, lsen, olso, oog-hand koördinasie, outisme, sensories, taktiel	Lewer kommentaar
Van my leerders benodig alternatiewe hulpmiddels en idees om hul skooldag makliker te maak. Sommige outjies is tasdefensief en hou nie van sekere teksture nie (bv. etikette in klere, growwe papier, klei), ander hou nie van sekere geluide nie (bv. skril skree geluid van 'n foutiewe klankstelsel of interkom), ander sukkel om te fokus, party benodig speelgoed om mee te vroetel, party kort bewegingsbreuke, ens. Wat kan 'n mens doen om die dag meer suksesvol te maak?
Heelwat kinders gebruik 'n vroetelspeelding om die hande besig te hou. Vir die outjies wat nie van sekere teksture hou nie, het ons slym of flubber gemaak en binne-in 'n geseëlde sakkie* gebêre. Hulle speel dus met die sakkie – eerder as met die slymerigheid self. Soms lees die outjies die resep voor en ander kere gooi hulle die droë bestanddele by, maar hoe dit ookal sy…daar is blootstelling. Die slym of flubber is 'n snaaksigheid en die outjies geniet dit om die resepte vir die ander maats te maak. Ons het onlangs 'n druppel vanieljegeursel, kaneel, skeerroom en haaropknapper liggies of bietjie-vir-bietjie by onderskeie mengsels gevoeg en die outjies het beslis meer aandag aan die mengsels geskenk. Nie net is die spelery 'n goeie fynspier aktiwiteit nie, maar hou dit hulle gefokus tydens luistertake. Elkeen kry 'n stukkie om mee te speel.
'n Mens kan natuurlik koekiedrukkers betrek, woorde met lettervorms bou of somme met syfervorms uitlê. Indien die outjie lang wurms vorm, kan 'n mens spesifieke letters, vorms, syfers, ens. probeer vorm.
In plaas van die slym of flubber, kan 'n mens meel met 'n tregter in 'n ballon ingooi en die ballon toeknoop. Die outjie gebruik dit dan soos 'n stresballetjie. Gebruik ook gladde of stekelrige rubberballetjies, ryg krale aan 'n tou-armband, rubber potloodgrepies of gebruik stukkies mediese/chirurgiese pyp of buise. Die mediese pyp/buise kan ook om stoel- of tafelpote gebind word om teen te skop of om die voete op te rus – indien theraband nie beskikbaar is nie.
Jelliekrale is baie gewild. Ons meng soms gelyke dele mielieblom en haaropknapper in 'n kleinerige, waterdigte sakkie en voeg slegs 'n paar jelliekrale by. 'n Mens kan ook 'n doolhof buite-op 'n groot seëlbare sak teken of met stroke maskeerband plak. Maak dan slym met kleurlose gom en beweeg 'n jelliekraal binne-in die mengsel en binne-in die sakkie deur die doolhof.
Vir die outjie wat gril vir die tekstuur van sekere boeke se blaaie, gee ons handskoene (met of sonder vingerpunte), 'n knipbord om die boek mee vas te hou of ons plaas die los bladsye in 'n lêersakkie.
Vir die outjie wat sensitief is vir harde of skril geluide, hou ons oorbeskerming naby of ons laat hom ver van die interkom af sit.
'n Hangmat werk goed vir 'n paar minute se eie tyd en werk soms goed as 'n binneshuise swaai. Sommige outjies geniet 'n hop– of 'n groot jogabal (om oor te lê, te bons, op en af teen die muur te rol…) en ander wil net vir 'n paar minute eenkant sit. Die vollengte spieël kry baie aftrek en een outjie geniet dit om op 'n balanseerbord te staan terwyl hy gesels.
Hierdie spesiale speeltye word gewoonlik beperk tot 'n paar minute (2 – 5) wanneer die skoolwerk (of afdelings) klaar is.
Gesels gerus met 'n arbeidsterapeut om idees nommerpas vir jou klas te beplan. Watter idees gebruik julle?